DA Den Europæiske Unions Tidende C 62/7

Offentliggørelse i henhold til artikel 8, stk. 1, i Kommissionens delegerede forordning (EU) nr. 664/2014 af enhedsdokumentet for en oprindelsesbetegnelse eller en geografisk betegnelse, der registreres i overensstemmelse med Kommissionens forordning (EF) nr. 1107/96 efter proceduren i artikel 17 i Rådets forordning (EØF) nr. 2081/92

(2015/C 62/07)

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (1)

»GAILTALER ALMKÄSE«

EF-nr.: AT-PDO-0117-01265-31.3.2008

BGB ( ) BOB ( X )

1. Betegnelse

»Gailtaler Almkäse«

2. Medlemsstat eller tredjeland

Østrig

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

Hårdost fremstillet af rå ko- og eventuelt gedemælk (maksimalt indhold 10 %). Fedtindholdet udgør mindst 45 % fedt i tørstoffet, vandindholdet er højst 40 %, og tørstoffet udgør mindst 60 %.

Osten er hjulformet og har en vægt på mellem 0,5 og 35 kg. Den har en tør, lukket naturskorpe i guldgul farve. Ostemassen har en gullig farve og en smidig konsistens med et begrænset antal regelmæssige huller.

Den mindste lagringstid med henblik på kommercielt salg er syv uger. Hvis den gastronomiske virksomhed i bedrifterne på Gailtaler Alm kræver det, er en kortere lagringstid imidlertid tilladt, dog mindst fem uger. Hvis Gailtaler Almkäse vakuumpakkes, skal lagringstiden mindst være 75 dage.

3.3. Råvarer (kun for forarbejdede produkter)

Mælk fra Gailtaler Alms bjerggræsgange. Det er ikke tilladt at anvende mælk, der er produceret i dalen. Der må kun anvendes naturlig osteløbe og naturlige mælkesyrekulturer i osteproduktionen. Med henblik på en bæredygtig sikring af kvaliteten baseres produktionen på protokollen »Gailtaler Almprotokoll«, som indeholder retningslinjer for dyrkning, husdyrhold, malkning, mælkens modning og osteproduktionen i området.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Forarbejdningen af mælken skal finde sted på Gailtaler Alms bjerggræsgange.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

Mærkningen af de hele oste sker ved påsætning af kaseinmærker og en ensartet etikettering med ord og billeder samt påskriften »Gailtaler Almkäse — geschützte Ursprungsbezeichnung« (beskyttet oprindelsesbetegnelse).

4. Præcis afgrænsning af det geografiske område

Produktionsområdet strækker sig over bjergskråningerne nord og syd for den øvre del af Gailtal og består af kommunerne Kötschach-Mauthen, Dellach, Kirchbach, Hermagor, Gitschtal, Weißensee, St. Stefan im Gailtal, Feistritz an der Gail og Hohenthurn med bjergområderne i de østlige, mellemliggende og en del af de vestlige Karniske Alper samt Reißkofel-gruppen og de mellemliggende dele af Gailtaler Alperne.

5. Tilknytning til det geografiske område

5.1. Det geografiske områdes egenart

Området er kendetegnet ved rigelig nedbør og mange solskinstimer. Bjerggræsgangene ligger lavere end i de centrale alper, således at der ud over det gunstige klima også er en længere vækstperiode. Derudover er området kendetegnet ved mange forskellige jordbundstyper og meget forskelligartede lokale vegetationsbetingelser, hvilket giver en stor artsdiversitet på bjerggræsgangene med en høj andel af urter og bælgplanter. Kilder dokumenterer, at produktionen af Almkäse (bjergost) i det afgrænsede område allerede fandt sted i det 14. århundrede.

5.2. Produktets egenart

Ost med karakteristisk smag af ren alpemælk.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Den klimatisk og geologisk begrundede mangfoldighed i græsningsmulighederne på de artsrige bjerggræsgange giver de bedste forudsætninger for en særlig god mælk, der i forhold til mælken fra dalen er særlig velegnet til osteproduktion. Ud over de naturbestemte forudsætninger er den landskabspleje, som landbrugerne i Gailtal har foretaget gennem århundreder, en lige så vigtig årsag til, at der findes så fremragende betingelser for alpin mælkeproduktion i det afgrænsede område i dag. Bjergenes mælkeproducenter er derudover i besiddelse af en særlig ekspertise, som er opbygget gennem flere generationer. Deres viden om udvælgelsen af de bedste græsgange alt efter årstiden og udetemperaturen og vejrmønstrenes påvirkning af ostefremstillingen sikrer et egnstypisk produkt af høj kvalitet.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (2))

http://www.patentamt.at/Home/Markenschutz/Herkunftsangaben/Formulare/HA10_07_sp_GailtalerAlmkaese_1.pdf

(1) EUT L 343 af 14.12.2012, s. 1.

(2) Se fodnote 1.